Ændret forslag til EUROPA-PARLAMENTETS OG RÅDETS FORORDNING om ændring af Rådets forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og af Rådets forordning (EØF) nr. 574/72 om regler til gennemførelse af forordning (EØF) nr. 1408/71 (forelagt af Kommissionen i henhold til EF-traktatens artikel 250, stk. 2)

2003/0184 (COD)

Ændret forslag til EUROPA-PARLAMENTETS OG RÅDETS FORORDNING om ændring af Rådets forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og af Rådets forordning (EØF) nr. 574/72 om regler til gennemførelse af forordning (EØF) nr. 1408/71

1. SAGSFORLØB

Forordning (EØF) nr. 1408/71 [1] og nr. 574/72 [2] ajourførtes ved forordning (EF) nr. 118/97 [3] og er senest ændret ved Kommissionens forordning (EF) nr. 89/2001 [4] og Europa-Parlamentets og Rådets forordning (EF) nr. 1386/2001 [5].

[1] Rådets forordning (EØF) nr. 1408/71 af 14.7.1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet; (EFT L 149 af 5.7.1971, s. 2). Ajourført ved Rådets forordning (EF) nr. 118/97 (EFT L 28 af 30.1.1997, s. 1). Senest ændret ved Europa-Parlamentets og Rådets forordning (EF) nr. 1386/2001 (EFT L 187 af 10.7.2001, s. 1).

[2] Rådets forordning (EØF) nr. 574/72 af 21.3.1972 om regler til gennemførelse af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet (EFT L 74 af 27.3.1972, s. 1). Ajourført ved Rådets forordning (EF) nr. 1290/97 (EFT L 176 af 4.7.1997, s. 1). Senest ændret ved Europa-Parlamentets og Rådets forordning (EF) nr. 1386/2001 (EFT L 187 af 10.7.2001, s. 1).

[3] EFT L 28 af 30.1.1997.

[4] EFT L 14 af 18.1.2001.

[5] EFT L 187 af 10.7.2001.

Kommissionen forelagde den 31. juli 2003 et forslag til ændring af disse forordninger. Formålet med forslaget er at ajourføre disse fællesskabsforordninger for at tage hensyn til ændringer, der er gennemført i de nationale lovgivninger, og afklare den retlige situation, for så vidt angår visse artikler i nævnte forordninger. Det har også til formål at tage højde for EF-Domstolens seneste retspraksis, navnlig dens retspraksis angående kriterierne for identifikation af særlige ikke-bidragspligtige kontantydelser, der er omfattet af specifikke koordineringsbestemmelser (ydelser, som ikke kan eksporteres, hvis de opfylder ovennævnte kriterier og er opført i forordningens bilag IIa), samt retspraksis vedrørende forholdet mellem forordningen og bestemmelserne i de bilaterale overenskomster om social sikring (opretholdelse af bestemmelserne, hvis de opfylder betingelserne for at være opført i forordningens bilag III).

På sit plenarmøde den 11. marts 2004 vedtog Europa-Parlamentet 4 ændringer. Kommissionen kan godkende dem alle.

2. GENNEMGANG AF ÆNDRINGSFORSLAGENE

2.1. Mundtligt ændringsforslag

Formålet med ændringsforslaget er at opfordre medlemsstaterne til at træffe foranstaltninger for at sikre, at de negative virkninger af visse ændringer foretaget i listen over ydelser i bilag IIa - netop når en ydelse i kraft af dens opførelse i bilaget ikke længere kan eksporteres - afbødes for de personer, som tidligere modtog disse ydelser, ved at indføre en overgangsperiode. Kommissionen kan godkende denne ændring.

2.2. Ændringsforslag 1

Formålet med ændringsforslaget er, at der i listen over særlige ikke-bidragspligtige kontantydelser i bilag IIa til forordning (EØF) nr. 1408/71 indføjes en ydelse, som er foreskrevet i den spanske lovgivning: "befordringstilskud til godtgørelse af transportudgifter". Kommissionen kan godkende denne ændring, eftersom ydelsen fuldt ud opfylder kriterierne i forordningens artikel 4, stk. 2a, dvs. en ydelse, som har til formål "udelukkende at sikre særlig beskyttelse af handicappede i nær tilknytning til nævnte persons sociale miljø i den berørte medlemsstat".

2.3. Ændringsforslag 2

Formålet med ændringsforslaget er, at der i listen over særlige ikke-bidragspligtige kontantydelser i bilag IIa til forordning (EØF) nr. 1408/71 indføjes en ydelse, som er foreskrevet i den irske lovgivning: "befordringstilskud". Kommissionen kan godkende denne ændring, eftersom ydelsen fuldt ud opfylder kriterierne i forordningens artikel 4, stk. 2a, dvs. en ydelse, som har til formål "udelukkende at sikre særlig beskyttelse af handicappede i nær tilknytning til nævnte persons sociale miljø i den berørte medlemsstat".

2.4. Ændringsforslag 3

Formålet med ændringsforslaget er, at der i listen over særlige ikke-bidragspligtige kontantydelser i bilag IIa til forordning (EØF) nr. 1408/71 indføjes en ydelse, som er foreskrevet i lovgivningen i Det Forenede Kongerige: "indkomststøtte (Income support)". Den britiske ydelse skal sikre personer under 60 år en minimumsindkomst og finansieres over statsbudgettet. Kommissionen kan således godkende denne ændring, eftersom ydelsen er "særlig" og "ikke-bidragspligtig".

3. KONKLUSION

I overensstemmelse med EF-traktatens artikel 250, stk. 2, ændrer Kommissionen sit forslag til forordning efter ovennævnte ændringsforslag.